Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista annetun neuvoston direktiivin 96/53/EY muuttamisesta"



Virallinen lehti nro C 123 , 25/04/2001 s. 0076 - 0078



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista annetun neuvoston direktiivin 96/53/EY muuttamisesta" (2001/C 123/19) Neuvosto päätti 8. toukokuuta 2000 Euroopan yhteisön perustamissopimuksen 71 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 7. joulukuuta 2000. Esittelijä oli Dethmer H. Kielman. Talous- ja sosiaalikomitea hyväksyi 24. 25. tammikuuta 2001 pitämässään 378. täysistunnossa (tammikuun 24. päivän kokouksessa) seuraavan lausunnon. Äänestyksessä annettiin 50 ääntä puolesta, 2 vastaan 2:n pidättyessä äänestämästä. 1. Johdanto 1.1. Neuvosto käsitteli 28. syyskuuta 1995 komission ehdotusta neuvoston direktiiviksi yhteisössä liikkuvien yli 3,5 tonnia painavien tieliikenteen ajoneuvojen suurimmista sallituista mitoista ja painoista. 1.2. Kyseisen ehdotuksen mukaan muun muassa kaikkien Euroopan unionin alueella liikkuvien moottoriajoneuvojen yhdenmukaiseksi suurimmaksi sallituksi pituudeksi oli määrä vahvistaa 12 metriä. 1.3. Useat jäsenvaltiot halusivat kuitenkin nivelettömien linja-autojen suurimmaksi sallituksi pituudeksi 15 metriä. Siksi kumpikin vaihtoehto, sekä 12 metrin suurin sallittu pituus kaikille nivelettömille ajoneuvoille että 15 metrin suurin sallittu pituus nivelettömille linja-autoille, jäi vaille enemmistön kannatusta. 1.4. Osa komission ehdotuksista hyväksyttiin direktiivissä 96/53/EY, mutta linja-autojen enimmäismittoja siinä ei vahvisteta. 1.5. Direktiivillä varmistetaan ainoastaan, että enintään 12 metrin pituisilla nivelettömillä linja-autoilla ja enintään 18 metrin pituisilla nivellinja-autoilla voidaan liikkua koko EU:n alueella. 1.6. Eri maiden kansallisessa liikenteessä oli siis edelleen toisistaan poikkeavia sallittuja enimmäispituuksia. Siksi neuvosto katsoi, että oli syytä harkita linja- ja tilausliikenteen linja-autojen suurimman sallitun pituuden yhdenmukaistamista koko unionin alueella suuremmaksi kuin 12 metriä. 1.7. Komissio laati neuvoston pyynnöstä kertomuksen enintään 15 metriä pitkien linja-autojen käytöstä linja- ja tilausliikenteessä. Siinä tarkastellaan kaikkia näkökohtia, jotka liittyvät yli 12 metriä pitkien nivelettömien linja-autojen käyttöön linja- ja tilausliikenteessä. 1.8. Edellä mainitun kertomuksen pohjalta neuvosto kehotti kokouksessaan 29. maaliskuuta 1999 komissiota tekemään ehdotuksen direktiivin 96/53/EY muuttamiseksi siten, että nivelettömien linja- ja tilausliikenteen linja-autojen suurimmat sallitut mitat yhdenmukaistetaan sekä kansallisessa että kansainvälisessä liikenteessä. 2. Yleistä 2.1. Koska direktiivillä 96/53/EY yhdenmukaistetaan linja-autojen osalta ainoastaan ajoneuvojen pituus kansainvälisessä liikenteessä, eri maissa sovelletaan linja-autoliikenteeseen ainoastaan omaa, eri tavoin ja itsenäisesti laadittua lainsäädäntöä. Niinpä yli 12 metriä pitkien nivelettömien linja-autojen vapaa liikkuminen ei ole taattu koko yhteisön alueella, vaikka näitä linja-autoja onkin paljon käytössä useissa jäsenvaltioissa. 2.2. Matkustajien turvallisuutta ajatellen on syytä panna merkille, ettei ole todisteita siitä, että enintään 15 metrin pituinen niveletön linja-auto olisi turvattomampi kuin vastaavanlainen 12 metriä pitkä linja-auto. Komissio toteaa jopa, että tietyissä oloissa 15 metrin pituinen niveletön linja-auto on turvallisempi kuin 18 metrin pituinen nivellinja-auto. 2.3. Ajoneuvojen mittoja ja painoa koskevissa direktiiveissä 96/53/EY ja 97/27/EY säädetään, millaisella ympyräalueella ja minkä pituisella säteellä ajoneuvojen on pystyttävä kääntymään. Siksi komissiosta oli perusteetonta ottaa käyttöön tiukempia sääntöjä, jotka koskisivat yksinomaan yli 12 metrin pituisia nivelettömiä linja-autoja. 15 metriä pitkillä nivelettömillä linja-autoilla on kääntyessään suurempi sivuttaissiirtymä kuin 12 metriä pitkillä linja-autoilla ja 18 metriä pitkillä nivellinja-autoilla. Tästä syystä tarvitaan linja-autopysäkkejä koskevia käytännön määräyksiä. 2.4. Ajoneuvojen suuremman sallitun kokonaispainon huomioon ottaen komissio ehdottaa, että yli 12 metriä pitkissä linja-autoissa tulee olla vähintään kolme akselia. Kaksiakselisten linja-autojen enimmäispituus rajataan siten 12 metriin. 2.5. Lisäksi komissio ehdottaa, että nivelettömien linja-autojen enimmäispituus kansallisessa ja kansainvälisessä liikenteessä on 15 metriä suksilaatikko mukaan lukien. 2.6. Perävaunua vetäviä linja-autoja koskeva nykylainsäädäntö on epäselvää. Komission ehdotuksessa tilanne pyritään selkiyttämään säätämällä linja-auton ja perävaunun yhdistelmän suurimmaksi sallituksi pituudeksi 18,75 metriä. Se on sama kuin kuorma-auton ja perävaunun yhdistelmän suurin sallittu pituus koko unionin alueella. 2.7. Komitea muistuttaa antaneensa lausunnon "Komission kertomus pituudeltaan enintään 15 metrin linja-autojen käytöstä"(1) jo 27. tammikuuta 1999. 2.8. Lausunnossaan komitea kannattaa 15 metrin asettamista suurimmaksi sallituksi pituudeksi nivelettömille ajoneuvoille koko unionin alueella ilman lisävaatimuksia. Näin sallittaisiin 12,75 metrin, 13,5 metrin ja 13,75 metrin pituiset ajoneuvot niiden akselien määrästä riippumatta. 2.9. Komitea yhtyy komission ehdotukseen ulottaa siirtymäaika joulukuun 31. päivään 2009 kansallisessa liikenteessä käytettäville ajoneuvoille, jotka eivät täytä direktiiviehdotuksessa mainittuja kriteerejä. Joulukuun 31. päivän 2009 jälkeen ei kyseisillä ajoneuvoilla saisi enää ajaa. 3. Erityistä 3.1. Tammikuun 27. päivänä 1999 antamansa lausunnon mukaisesti komitea on sitä mieltä, että komission on syytä luopua ehdotuksestaan velvoittaa rakentamaan yli 12 metriä pitkät ajoneuvot kolmiakselisiksi. Komissio perustelee vaatimustaan sillä, että sen avulla varmistetaan, että valmistajat noudattavat painorajoituksia ajoneuvoja suunnitellessaan ja että ajoneuvot eivät vaurioita nykytiestöä. 3.2. Kansainvälisessä liikenteessä käytettävien ajoneuvojen painorajoituksista ja akselipainoista on kuitenkin jo yhteisönlaajuiset säädökset. Painorajoituksista voidaan poiketa kansallisessa liikenteessä. Kabotaasimarkkinoiden hyvän toiminnan kannalta komissio pitää välttämättömänä yhtäläistää säännöt velvoittamalla rakentamaan yli 12 metriä pitkät ajoneuvot kolmiakselisiksi. 3.3. Komitea pitää tätä komission ehdotuksen osaa tarpeettomana. Joutuvathan alueellaan yhteisön tasolla sovittua painavampia ajoneuvoja sallivat maat itse vahingon kohteiksi, koska kabotaasiliikenne kyseisillä ajoneuvoilla muihin maihin on mahdotonta. Semminkin kun yhteisön laajuisesti sovitun painoiset tai sitä keveämmät ajoneuvot sallivista maista käsin voi harjoittaa kabotaasiliikennettä muihin maihin. Ongelma ratkennee siksi itsestään. 3.4. Komitean mielestä komission näkemys, jonka mukaan kaikkien linja-autojen tulee pituudestaan riippumatta täyttää direktiivissä 97/27/EY mainitut vaatimukset suurimmasta sallittavasta sivuttaissiirtymästä saadakseen tyyppihyväksynnän, on ristiriidassa komission ehdotuksen kanssa, jonka mukaan 15 metriä pitkät linja-autot sallitaan kotimaan markkinoilla. 3.5. On nimittäin ilmennyt, että 15 metrin pituiset linja-autot eivät pysty täyttämään direktiivissä 97/27/EY mainittuja vaatimuksia suurimmasta sallittavasta sivuttaissiirtymästä. Ainoastaan linja-autot, joiden pituus on enintään 14,60 metriä suksilaatikko mukaan lukien, vastaavat vaatimuksia. Tämä tarkoittaa, että kaikki tällä hetkellä käytössä olevat 15 metrin pituiset linja-autot olisi poistaettava markkinoilta. Komitea kehottaa muuttamaan direktiiviä 97/27/EY sivuttaissiirtymää koskevien vaatimusten osalta siten, että 15 metriä pitkät linja-autot voidaan pitää käytössä. 3.6. Päätteeksi komitea yhtyy komission toteamukseen, jonka mukaan linja-autojen suurimman sallitun pituuden kasvattaminen merkitsee joissakin jäsenvaltioissa sitä, että nykyisen matkustajamäärän kuljettamiseen tarvitaan vähemmän linja-autoja. Tuloksena on ajomatkojen väheneminen, mikä on myönteistä sekä ympäristön että talouden kannalta. 4. Tiivistelmä ja päätelmät 4.1. Komitean mielestä komission ehdotus nivelettömien linja-autojen pituuden yhtenäistämisestä sekä kansallisessa että kansainvälisessä liikenteessä on sinänsä onnistunut. 4.2. Komitea on samaa mieltä seuraavista näkökohdista: - direktiivin 96/53/EY soveltamisalan ulottaminen koskemaan maiden sisäistä matkustajaliikennettä - linja- ja tilausliikenteen nivelettömien linja-autojen suurimman sallitun pituuden säätäminen 15 metriin suksilaatikko mukaan lukien - linja-auton ja perävaunun yhdistelmän suurimman sallitun kokonaispituuden säätäminen 18,75 metriin - yhdeksän vuoden siirtymäkauden säätäminen. 4.3. Komitea katsoo, että komission ehdotuksen seuraavia kohtia tulisi muuttaa: - kolmen akselin velvoite yli 12 metriä pitkiin linja-autoihin. Direktiivissä 96/53/EY mainitut kansainvälisesti sovitut painot huomioon ottaen tämä velvoite on tarpeeton. Mikäli direktiivin soveltamisala ulotetaan koskemaan kansallista liikennettä, voivat autonvalmistajat lainsäädännön vaatimusten rajoissa itse päättää, rakentavatko he ajoneuvoista kaksi- vai kolmiakselisia, - velvoite, jonka mukaan 15 metriä pitkien linja-autojen tulee täyttää direktiivissä 97/27/EY säädetyn suurimman mahdollisen sivuttaissiirtymän ehdot. Komitea on sitä mieltä, että mikäli komissio pitää 15 metrin pituisia linja-autoja koskevan lainsäädännön yhtenäistämistä EU:ssa tarkoituksenmukaisena, olisi direktiiviä 97/27/EY silloin myös syytä muuttaa sivuttaissiirtymää koskevien vaatimusten osalta, jotta 15 metriä pitkät linja-autot voidaan pitää käytössä. Bryssel 24. tammikuuta 2001. Talous- ja sosiaalikomitean puheenjohtaja Göke Frerichs (1) KOM(1997) 499 lopull. - TSK:n lausunto 27. tammikuuta 1999 (EYVL C 101, 12.4.1999, s. 22).